किसी सांसद के पास कालाधन नहीं : प्रणब  
कालेधन पर चर्चा का जवाब देते हुए प्रणब ने कहा कि सरकार कालेधन खाताधारकों के नाम नहीं बता सकती, क्योंकि वह कई समझौतों से बंधी हुई है।
कालेधन पर लोकसभा में बीजेपी के लालकृष्ण आडवाणी द्वारा पेश किए गए काम रोको प्रस्ताव पर हुई चर्चा का जवाब देते हुए सरकार की ओर से सदन के नेता और वित्तमंत्री प्रणब मुखर्जी ने कहा कि सरकार कालेधन खाताधारकों के नाम नहीं बता सकती, क्योंकि वह कई समझौतों से बंधी हुई है।  हालांकि उन्होंने कहा कि सरकार कालेधन के मुद्दे पर गंभीर है और वह अपने स्तर पर हरसंभव प्रयास कर रही है।प्रणब ने कहा कि काले धन पर सरकार श्वेत पत्र लाएगी। प्रणब ने कहा कि अब तक प्राप्त जानकारी के अनुसार किसी सांसद का विदेश में काला धन होने की सूचना नहीं है।  उन्होंने जानकारी दी कि वर्ष 1948 से 2008 के बीच एक अंदाजे के मुताबिक 213 अरब अमेरिकी डॉलर (करीब 11,289 अरब रुपये) का कालाधन विदेशी बैंकों में जमा होने का अनुमान है, जिसका वर्तमान मूल्य 462 अरब अमेरिकी डॉलर (करीब 24,486 अरब रुपये) है। प्रणब ने कहा कि हमने काले धन का पता लगाने का काम तीन एजेंसियों को सौंपा हुआ है।